Bermuda Bowl

Bermuda Bowl er navnet på verdensmesterskapet i bridge for nasjonslag. Turneringen har fått navn etter den første turneringen som ble arrangert på Bermuda i 1950. Turneringen arrangeres hvert annet år (årstall med oddetall). Totalt spilles det 469 kamper og 8 096 spill over 14 dager.
Parallelt med Bermuda Bowl spilles Venice Cup, som er damenes verdensmesterskap i bridge, og Senior Bowl, som er verdensmesterskap for seniorspillere (59 år eller eldre).


== Historie ==
I begynnelsen var det en konkurranse mellom USA, Europa og Storbritannia. Den første turneringen ble vunnet av USA. Turneringen har vært gjennom flere forandringer opp gjennom årene. De første årene som en kamp mellom det antatt beste laget i Europa mot det antatt beste laget i USA. Senere er deltagerantallet gradvis steget. Fram til 1979 ble turneringen arrangert nærmest hvert år, fra 1979 hvert annet år.
Turneringen har nå 22 deltakende nasjoner:

1 lag fra vertslandet.
6 lag fra Europa (Sone 1).
3 lag fra Nord-Amerika (Sone 2)
2 lag fra Sør-Amerika (Sone 3)
2 lag fra Asia og Midtøsten (Sone 4)
1 lag fra Mellom-Amerika og Karibien (Sone 5)
3 lag fra Stillehavs-Asia (Sone 6)
2 lag fra Sør-Stillehavet (Sone 7)
2 lag fra Afrika (Sone 8)


== Gjennomføring ==
Turneringen innledes ved at alle lag spiller mot alle (21 runder round robin). Hvert lag spiller 3 kamper daglig á 16 spill. Kampene spilles med standard IMP og VP-beregning.
Etter dette spiller de 8 beste lagene videre i et sluttspill etter cup-systemet.


=== Carryover ===
I alle kampene i sluttspillet vil det laget som seiret over motstanderen i round robin oppgjøret få tildelt ekstra IMPs (carryover – C/O) som utregnes slik at dersom dette laget ble bedre plassert i round robin, vil de bli tildelt halvparten av differansen i IMP fra det tidligere oppgjøret. Hadde laget en dårligere plassering, blir det tildelt 1/3 av differansen.
Maksimum carryover i kvart- og semifinalene er 16 IMP, i finalen 20 IMP.


=== Kvartfinalene ===
Kampene i kvartfinalene settes sammen ved at det laget som vant round robin velger motstander blant de som ble nr. 5, 6, 7 eller 8. Andreplassen i round robin velger så motstander blant de gjenværende som vinneren ikke valgte. Tredjeplassen velger så motstander etter samme prinsipp. De to lagene som da gjenstår spiller mot hverandre.
Kvartfinalene spilles over 2 dager med 96 spill i hver kamp.


=== Semifinalene ===
Dersom to lag fra samme nasjon er kvalifisert, skal de møtes i semifinalen. Ellers velger det beste laget i round robin turneringen motstander blant de øvrige kvalifiserte. Dette valget må foretas etter at oppsettet for kvartfinalene er foretatt, men før kvartfinalene spilles.
Semifinalene spilles over 2 dager med 96 spill i hver kamp.


=== Play off ===
Taperne i semifinalene spiller om 3.-plassen i turneringen i en kamp med 48 spill. Kampen går parallelt med første del av finalen.


=== Finalen ===
Finalen spilles over 3 dager med 128 spill.


== Tidligere mesterskap ==
Den 38. utgaven av Bermuda Bowl ble arrangert i Shanghai i Kina mellom 30. september og 13. oktober 2007 og Norge ble verdensmestere for første gang. Det norske laget besto av Geir Helgemo-Tor Helness, Boye Brogeland-Erik Sælensminde, Glenn Grøtheim-Ulf Tundal).
I 2009 arrangeres turneringen i São Paulo, Brasil fra 29. august til 12. september. Det norske laget: Per Erik Austberg-Erik Sælensminde, Glenn Grøtheim-Ulf Tundal, Espen Lindqvist-Boye Brogeland). Laget ble nummer to i round robin, men ble slått ut av Kina i kvartfinalene. Verdensmestre ble USA 2 (Bob Hamman, Ralph Katz, Zia Mahmood, Jeff Meckstroth, Nick Nickell, Eric Rodwell), foran Italia.


== Bermuda Bowls 1950-2009 ==